Números 6
Tatitur catuyasiri jakenacataqui leyinaca
1Tatitojj Moisesarojj saraquïnwa: 2“Israelitanacar aqham sam: Mä jakesa, jan ucqhajj mä warmisa, arupampi arsusina Tatituru catuyasiñ munchi ucajja, 3janiw cuna vinonacsa ni t'amantat umañanacsa umañapäquiti, ni vinot lurat vinagre, ni cuna p'osktata umañanacsa, ni uvat lurat umsa, janiraquiw mank'añapäquiti ni uvanacsa, ni waña uvanacsa. 4Cunapachcamaya Tatituru arsusina catuyasiñ munchi, ucapachasti janiw cuna uvan achunacapsa mank'añapäquiti. 5Janiraquiw ñic'utapsa mururascaniti, jan ucasti jilantayasiniwa cunapachcamatejj arupampi arsqui uca phokhasiñapcama, Tatituru catuyataraquiw sayt'asiñapa. 6Take uca maranacasti janiraquiw mä jiwatarus jac'achasiñapäquiti, 7ni awquipa, taycapa, ni cawquïri jilapa, cullacapa jiwaspa ucqhasa, jan k'añu tucuñapataqui, Tatitur catuyasiñatac arsusitap laycu. 8Cunapachcamatejj arupa arsutapajj phokhasiñapäqui, ucqhacama Tatitur catuyatäniwa.
9“Cawquïri jaketï acatjamat jupa thiyaru jiwani, uqhamat ñic'utapjja k'añu tucuyani, Tatituru catuyatäcchi ucasa, jupajj ñic'utapjja pakallko ururojj mururasiniwa, cunapachatï k'omachasiñap urojj purincani ucqha. 10Quimsakallko uru purinipansti, sacerdoten ucaruw apani pä tórtola sat jamach'inaca, uqhamarac pä paloma wawanaca Jiquisiñ Carpäquis uca mantañaru. 11Sacerdotesti maynïrjja sacrificiotwa juchanacat loktani, maynïrsti takpach nact'ayasaw loktaraquini, ucatsti cunatejj waquisqui uca luraraquini, uca juchanacat perdón jicjjatañataqui, mä jiwatar llamct'atap laycu. Uca ururaquiw Tatiturojj ñic'utapjja wasitat catuyasjjani. 12Tatitur catuyasiñanjja yakhatwa kalltaraquini, nayra catuyasitapsti janiraquiw amtascjjaniti, cawquïri ñic'utaptejj catuyascän ucajj k'añuru tucutap laycu. Uqhamaraquiw Tatitun ucaru aparaquini mä maran orko oveja juchanacapat sacrificio loktañataqui.
13“Cunapachatejj catuyasiñap urunacajj tucuyjjani ucapachajj Jiquisiñ Carpäquis uca mantañaruw sarani, 14ucatsti Diosarojj mä maran orko oveja ofrendat churani, uqhamarac jan cuna camachat takpach nact'ayäwi loktasa, uca quipcaraqui mä maran orko oveja jan cuna camachata, sumancjjañatac sacrificiot loktasa. 15Uqhamaraquiw loktaraquini suma jac'ut lurat t'ant'anacan jisc'a canasta, jan levadurani, aceitempi chaputaraqui; masasa jan levadurani, aceitempi waraquipata, uca chicasti take achunacampi, vinompi ofrendat churatäqui ucanacampiraqui. 16Sacerdotesti Tatitu nayrakatanjja, sacrificio juchanacat loktaraquini, uqhamarac takpach nact'ayasa loktaraquini. 17Ucatsti mä orko oveja loktaraquini, sumancthapiña sacrificiota, jan levaduran t'antanacsa, jisc'a canastancquis uca cheka, uqhamaraquiw grano achunaca, vinonaca loktaraquini. 18Tatitur catuyat jakejj ñic'utapwa qhuchurasini, Jiquisiñ Carpäquis ucan mantañaparu, ucatsti catuyat ñic'utapa aptasinjja cawquïri ninatejj akasqui sumancthapiyiri sacrificio uca nina mankheruw jakontani, 19sacerdotejj orko ovejan khathita jiqhanip aptasina, uqhamarac mä jan levaduran t'ant'a canastat apsusa, mä jan levaduran masa aptasajj Tatitur catuyat jakeruwa amparapar churani, cunapachatejj jupajj p'ekepan ñic'utap huchurascani ucapacha. 20Ucatsti sacerdotejj cunatejj waquisqui ucwa Tatitu nayrakatan lurani. Uca uywan pechopa, cunampitï uñstäwejj lurasqui, uqhamarac charanacasti Tatitur churatawa, kollanaraquiwa. Take ucanacasti sacerdotetac yakhachatawa. Uca khepatsti Tatitur catuyasir jakejj vino umjjaraquispawa.
21“Take ucanacaw leyinacajj cawquïritï arupampi arsusina Tatitur catuyasiñ munqui ucataquejja. Acanacaraquiw cawquïri ofrendanacatï churañapäqui ucanacasa, jan ucajj, yakha ofrendanac churañapäqui ucanacat sipansa. Ucampis cuntejj nayrakatajj arsqui, ucjja phokhañapawa, cunjamatï lurañataquejj arsqui uqhamaw waquisi phokhasiñapajja.”
Sacerdoten bendicionapa
22Tatitojj Moisesarojj sänwa:
23“Aaronaru, wawanacapampirojj aqham sam: Cunapachatï israelitanacar bendicipcani ucqhajj aqham lurapjjani:
24‘Tatituy jumaru bendispan, imaracpan.
25Tatitojj jumarojj sum uñtanpan,
jumatsa qhuyapayaspan.
26Tatitojj munasiñampi jumarojj uñtanpan, samarañsa churaracpan.’
27“Uqhamwa jupanacajj sutejja israelitanacar arsupjjani, ucatsti nayajj jupanacarojj bendiciraquïwa.”
por_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn